b"\n_START_ARTICLE_\nStipica Grgat\n_START_PARAGRAPH_\nStipica Grgat, hrvatski franjevac provincije Presvetog Otkupitelja, glazbeni pedagog, crkveni glazbenik i skladatelj crkvene glazbe, skuplja\xc4\x8d glazbenog narodnog blaga, rodom iz Otoka u Cetinskoj krajini. Svira hrvatska narodna glazbala: gusle, diple, piske i mi\xc5\xa1inu._NEWLINE_Profesor je glazbe na Franjeva\xc4\x8dkoj klasi\xc4\x8dnoj gimnaziji u Sinju i voditelj je Zbora crkve Gospe od Zdravlja u Splitu._NEWLINE_Nakon odlaska fra Stanka Romca koji je od 1952. vodio \xc5\xbeupski mje\xc5\xa1oviti zbor, dje\xc4\x8dji zbor i VIS Gospa od Zdravlja, preuzeli su ih orgulja\xc5\xa1ica s. Zorislava Radi\xc4\x87 i fra Stipica. Slijede\xc4\x87i pravila svetoga Franje i vode\xc4\x87i se za njegovom Gdje je tuga i nesloga, daj da tu nosim radost i jedinstvo, \xc4\x8dasna sestra Zorislava Radi\xc4\x87 i fra Stipica Grgat 1994. godine odlu\xc4\x8dili su pokrenuti mje\xc5\xa1oviti zbor mladih i komorni orkestar u svojoj \xc5\xbeupi, i do danas splitska \xc5\xbeupa Gospe od Zdravlja jedina je \xc5\xbeupa u Hrvatskoj koja ima svoj komorni orkestar. Repertoar ide od gregorijanskih korala, preko renesanse, baroka i romantizma do najsuvremenijih autora. Od skromnih po\xc4\x8detaka tijekom 20 godina ostvatili su materijal za monografiju, a 2014. za 2013. godinu dobili su (zbor mladih i komorni orkestar) skupne nagrade Splitsko-dalmatinske \xc5\xbeupanije i Grada Splita  za unaprje\xc4\x91enje zborskog pjevanja u Splitu i Splitsko-dalmatinskoj \xc5\xbeupaniji. U najnovije vrijeme osnovan je u njegovoj \xc5\xbeupi \xc5\xbeenski zbor nazvan 'Zbor majki' u kojemu djeluju majke na\xc5\xa1ih mladih pjeva\xc4\x8da, dje\xc4\x8djeg zbora i zbora mladih, pa tako danas u okviru crkve i samostana Gospe od Zdravlja djeluje \xc5\xa1est glazbenih skupina: Mje\xc5\xa1oviti \xc5\xbeupski zbor, Mje\xc5\xa1oviti zbor mladih, Dje\xc4\x8dji zbor, Zbor majki, VIS Gospa od Zdravlja i Komorni orkestar._NEWLINE_Na redovitoj sjednici u Zagrebu, 30. sije\xc4\x8dnja 2015. Vije\xc4\x87e franjeva\xc4\x8dkih zajednica u Hrvatskoj i Bosni i Hercegovini pod predsjedavanjem fra Miljenka \xc5\xa0teke imenovalo je fra Stipicu Grgata pro\xc4\x8delnikom Povjerenstva za Zlatnu harfu, a ostatak povjerenstva su \xc4\x8dlanice: s. Slavica Ko\xc5\xbeul, s. Nedjeljka Milanovi\xc4\x87 Litre, s. Lucijana Boba\xc5\xa1, s. Branka \xc4\x8cutura i s. Meri Bliznac. _NEWLINE_Uglazbio je otpjevne psalme. Skladbe koje je kao nastavnik na Franjeva\xc4\x8dkoj klasi\xc4\x8dnoj gimnaziji u Sinju skladao za gimnazijski mje\xc5\xa1oviti zbor iza\xc5\xa1le su 2008. u zbirci Pod kri\xc5\xbeem ova mladost. 2009. godine zbornika Ka\xc4\x8di\xc4\x87 objavio mu je drugu zbirku skladba Jubilate Deo. U skladanje se upustio zbog okolnosti u kojima se svaki zborovo\xc4\x91a tijekom svoga rada na\xc4\x91e. Pojavljivale su se takve situacije kad zborovo\xc4\x91i treba skladba takvoga i takvoga tipa, a ne mo\xc5\xbeete je ba\xc5\xa1 takvu na\xc4\x87i u literaturi, pa je sam rje\xc5\xa1avao stvar._NEWLINE_Bavi se i prikupljanjem i zapisivanjem glazbene ba\xc5\xa1tine. Objavio je i nekoliko knjiga. Dio je to poduzetog projekta Franjeva\xc4\x8dke provincije Presvetog Otkupitelja od 2008., kojim se poku\xc5\xa1ava prikupiti sve stare crkvene napjeve iz na\xc5\xa1ih \xc5\xbeupa, stru\xc4\x8dno ih obraditi i tako ih oteti zaboravu. Poduet je u zadnji \xc4\x8das. Okupili su skupinu stru\xc4\x8dnjaka muzikologa, etnomuzikologa, znanstvenih dopisnika HAZU, crkvenih glazbenika, jezikoslovaca, kojima je povjerena ta zada\xc4\x87a, a fra Stipicu su izabrali za snimatelja, notografa i glavnog urednika, te istra\xc5\xbeiva\xc4\x8dki odbor sastavljen od \xc4\x8dlanova franjevaca glazbenika iz ove Provincije. Stari crkveni pu\xc4\x8dki napjevi malo pomalo su gubili svoju stoljetnu ulogu, pa su ubrzo dospjeli na rub liturgijskoga zbivanja, a zbog odredaba Drugoga vatikanskog koncila (1962.-1965.) o liturgiji - koja je predmet prve koncilske konstitucije Sacrosanctum Concilium - kao i drugih postkoncilskih crkvenih dokumenata, napose onih o crkvenoj glazbi, zbog \xc4\x8dega je do\xc5\xa1lo do korjenitih promjena koje su pogodile stare napjeve, pa su neki i nestali ustupaju\xc4\x87i mjesto novima. Zaprijetila je ozbiljna opasnost da staro duhovno glazbeno blago ne samo da oti\xc4\x91e u zaborav nego da potpuno i\xc5\xa1\xc4\x8dezne kao da ga nikada nije ni bilo, \xc4\x8dime bi zauvijek nestao i dio kulturnog naslije\xc4\x91a hrvatskog naroda s ovoga prostora. Fra Stipica je me\xc4\x91u inicijatorima spa\xc5\xa1avanja ove ba\xc5\xa1tine od zaborava. S tonskim snimateljem pro\xc5\xa1ao je sve \xc5\xbeupe izme\xc4\x91u Zrmanje i Neretve u kojima su franjevci stolje\xc4\x87ima pastorizirali. Snimili su sve \xc5\xa1to je bilo mogu\xc4\x87e snimiti, a obilnost arsenala napjeva zapanjila je. Sve su snimili, zapisali u suvremeno notno pismo i stru\xc4\x8dno obradili po najnovijim muzikolo\xc5\xa1kim znanstvenim metodama. Zapisani su napjevi misa, za slu\xc5\xbebu rije\xc4\x8di, euharistijske pjesme, pjesme bo\xc5\xbei\xc4\x87nog vremena, korizmene napjeve, napjeve Velikog tjedna, napjeve za slavljenje pojedinih svetaca, sprovodne napjeve, hvalospjeve na kraju misa i druge. Do danas objavljena su dva sveska Tradicijskoga crkvenog pu\xc4\x8dkog pjevanja u Franjeva\xc4\x8dkoj provinciji Presvetog Otkupitelja. Tre\xc4\x87i \xc4\x87e uklju\xc4\x8diti i ve\xc4\x87 zapisano od Bo\xc5\xbeidara \xc5\xa0irole i Stjepana Stepanova._NEWLINE_Nastupio je na Splitskom festivalu 1992. pjesmom \xc5\xbdelja (M.Kraljevi\xc4\x87-B.Vuleta-R.Kazinoti), sastav Ujaci. S Oliverom Dragojevi\xc4\x87em u duetu pjeva Kako da te ne volim moj Isuse. Dirigent Mje\xc5\xa1ovitog zbora mladih \xc5\xbeupe Gospe od Zdravlja, Split na albumu Pjevajte Gospodinu (2007.)."